01/07/2016 | Administración LocalMunicipal
Ames
Aprobación definitiva do Regulamento do Consello Escolar Municipal de Ames

En sesión plenaria celebrada o 31 de marzo de 2016 prestouse aprobación inicial ao Regulamento do Consello Escolar Municipal de Ames. Dito acordo de aprobación inicial foi sometido a exposición pública por prazo de 30 días hábiles, no Boletín Oficial da Provincia núm.72, de 18 de abril de 2016, e no taboleiro de anuncios da sede electrónica do Concello, sen que durante o referido prazo fora presentada ningunha reclamación. De conformidade ao acordo plenario de 31 de marzo de 2016, ao non haberse presentado ningunha reclamación durante o prazo de exposición pública, o acordo de aprobación inicial quedou elevado a definitivo de maneira automática. En cumprimento do previsto no artigo 70.2, en relación co artigo 65.2, da Lei 7/1985, de 2 de abril, reguladora das bases del réxime local (LRBRL), publícase o texto íntegro do Regulamento do Consello Escolar Municipal de Ames. A participación constitúe un valor básico na formación dunha cidadanía autónoma, libre, responsable e comprometida, e o Concello de Ames ten entre os seus compromisos o de promover a participación da comunidade educativa no seu conxunto. Por isto, de acordo coa Lei 3/1986, do 18 de decembro, de consellos escolares de Galicia e do Decreto 44/1988, do 11 de febreiro, polo que se regulan o Consello Escolar de Galicia, os consellos escolares territoriais e municipais, en desenvolvemento da Lei 3/1986, como órgano de participación, consulta e asesoramento dos sectores sociais implicados na programación da ensinanza non universitaria no ámbito municipal, constitúese o Consello Escolar Municipal de Ames. O Consello Escolar Municipal está concibido como peza básica e fundamental para unha eficaz instrumentalización da participación da comunidade escolar, procurándose a máis ampla participación social e a representatividade dos e das protagonistas directos da acción educativa, para asegurar a fluidez de comunicación cos consellos escolares de centros e acadar un alto nivel de interlocución co poder municipal. A participación da comunidade educativa a través do Consello Escolar Municipal ten a finalidade de promover unha resposta máis efectiva dos poderes públicos ás necesidades educativas non universitarias dos veciños e veciñas de Ames mediante intervencións que, incidindo na igualdade de oportunidades, promovan a equidade, a calidade educativa e a cohesión social. O Consello Escolar Municipal de Ames é o órgano de consulta e participación dos sectores afectados na programación do ensino non universitario e na planificación dos centros escolares no ámbito municipal. En todo o referido ao seu funcionamento, o Consello Escolar Municipal de Ames aterase ao disposto nas presentes normas, á lexislación vixente que en cada momento lle sexa de aplicación e ao que acorde a Corporación municipal no uso das súas competencias.1. O Consello Escolar Municipal de Ames, de acordo coa Lei 3/1986, do 18 de decembro, de consellos escolares de Galicia e do Decreto 44/1988, de 11 de febreiro, polo que se regulan o Consello Escolar de Galicia, os consellos escolares territoriais e municipais, en desenvolvemento da Lei 3/1986, será consultado pola administración educativa e polo Concello de Ames sobre as seguintes cuestións: a) Convenios e acordos de colaboración coa Consellaría de Educación e Ordenación Universitaria ou calquera outra administración pública que afecten ao ensino dentro do ámbito municipal. b) Actuacións e normas municipais que afecten aos servizos educativos complementarios e extraescolares con incidencia no funcionamento dos centros docentes, tales como transporte escolar, comedores, servizos de limpeza e conservación. c) Actuacións e normas municipais que afecten ou favorezan a ocupación real das prazas escolares, coa finalidade de mellorar o rendemento educativo e, se é o caso, facer efectiva a obrigatoriedade do ensino. d) Situación de centros docentes dentro da demarcación municipal. e) Prioridade nos programas e actuacións municipais que afecten á conservación, vixilancia e mantemento adecuado dos centros docentes. f) Fomento das actividades tendentes a mellorar a calidade educativa, especialmente no que respecta á adaptación da programación ao medio. g) Competencias educativas que afectan ao ensino non universitario e que a lexislación outorgue aos municipios. h) Na programación de investimentos en materia educativa. i) Calquera outro asunto que pola súa importancia para a vida escolar do concello lle sexa consultado.2. O Consello Escolar Municipal de Ames elaborará ao finalizar o curso escolar, un informe sobre o estado do ensino no municipio, que enviará á Corporación municipal de Ames e ao Consello Escolar territorial respectivo e, no seu defecto, ao Consello Escolar de Galicia, así como á administración educativa.3. O Consello Escolar Municipal poderá elevar á administración educativa ou ao Concello de Ames informes ou propostas para o mellor funcionamento do sistema educativo. O Consello Escolar Municipal de Ames terá a seguinte composición: Presidente/a: O alcalde do Concello ou membro da Corporación en quen delegue. Secretario/a: Un/ha funcionario/a do Departamento de Educación, elixido polo Pleno do Consello Escolar Municipal. Dez (10) profesores/as dos niveis educativos correspondentes ao ámbito do ensino non universitario de Galicia, propostos por sindicatos ou asociacións profesionais en proporción á representación obtida no municipio nas eleccións sindicais do sector docente, no municipio. Serán seis do ensino público e catro do ensino privado. Se non houbera centros privados, o número de profesores representantes deste ensino pasará a incrementar o número de representantes do ensino público. Seis (6) pais/nais de alumnos/as, propostos pola Federación de Asociacións de pais/nais de alumnos/as. Catro (4) alumnos elixidos polos representantes dos alumnos en consellos escolares dos centros existentes no municipio; a elección dos representantes dos alumnos terá en conta o establecido a este respecto na Sección II do Capítulo III do Decreto 44/1988. Dez (10) membros elixidos pola Corporación municipal de Ames, de acordo co establecido no artigo 16.1b) da Lei autonómica 3/1986, de 18 de decembro, de consellos escolares de Galicia. De conformidade co referido artigo, os 10 membros serán elixidos entre os/as directores/as, representantes dos sindicatos, asociacións de empresarios, movementos de renovación pedagóxica, titulares de centros privados e concertados, especialistas en temas educativos e asociacións de veciños. Un/ha (1) funcionario/a designado/a pola Consellería de Educación e Ordenación Universitaria, en cumprimento do artigo 16.2 da Lei 3/1986, de 18 de decembro, de consellos escolares de Galicia. O Consello Escolar Municipal celebrará as súas reunións no local ou locais que o Concello de Ames poña á súa disposición. Poderán asistir ás sesións do pleno do Consello Escolar, con voz pero sen voto, todos aqueles membros da Corporación municipal e da comunidade educativa do Concello de Ames, convidados pola presidencia. O/a presidente do Consello Escolar Municipal terá as seguintes funcións: - Ostentar a representación oficial do Consello Escolar municipal. - Convocar, fixar a orde do día e presidir e moderar as sesións do Pleno e da Comisión Permanente. - Informar regularmente aos membros do Consello Escolar da actividade e traballos realizados pola Presidencia e a Comisión Permanente. - Autorizar coa súa sinatura os escritos do Consello Escolar Municipal e os acordos adoptados polo Pleno. - Xestionar a asistencia ao Consello Escolar Municipal, con voz pero sen voto, daquelas persoas que pola súa competencia técnica poidan presentar informes necesarios para un mellor desenvolvemento das tarefas deste. - Resolver, oída a Comisión permanente, as dúbidas que se susciten na interpretación do presente regulamento. - Transmitir os informes, tanto ao Concello como a Administración educativa ou a calquera outro organismo ou institución que o Consello considere. - Elaborar a memoria anual de actividades do Consello. - Calquera outra que corresponda coas súas funcións. Corresponden á Secretaría as seguintes funcións: a) Asistir con voz pero sen voto, ás sesións do Pleno, da Comisión permanente do Consello e das comisións de traballo que se constitúan. b) Remitir as convocatorias e os correspondentes ordes do día das sesións do Pleno e da Comisión permanente do Consello. c) Levantar as actas das reunións e custodiar a documentación do Consello. d) Certificar coa súa sinatura os acordos do Consello, co visto e prace da Presidencia. e) Solicitar e prestar a asistencia técnica que o funcionamento do Consello requira. f) Calquera outra relativa as funcións da Secretaría que lle encomende o Consello Escolar Municipal. O mandato dos membros do Consello Escolar Municipal será de catro anos. Os membros que o sexan en virtude da representación que ostentan, perderán a condición de membro no momento de cesar como representante do seu colectivo. Os membros do Consello Escolar Municipal que o sexan por colectivos ou entidades poderán ser revogados se os que fixeron a designación o consideran oportuno. No caso de producirse algunha vacante, esta deberá ser cuberta no prazo máximo de dous meses e o novo membro serao polo tempo que resta para cumprir o mandato de catro anos. Ao constituírse unha nova Corporación municipal cesarán os dez membros do Consello Escolar Municipal elixidos pola anterior Corporación. Os representantes do sector do alumnado cesarán como integrantes do Consello Escolar Municipal de Ames no momento en que se convoquen eleccións aos seus postos por constituírense novos consellos escolares nos centros educativos. O Consello Escolar Municipal estrutúrase en Pleno, Comisión permanente e comisións de traballo.1. O Pleno do Consello Escolar Municipal de Ames estará constituído por todos os seus membros. Para a súa constitución inicial será necesario que asistan a maioría absoluta dos membros que compoñen o Pleno.2. O Pleno do Consello Escolar Municipal xuntarase, como mínimo, en sesión ordinaria, unha vez ao semestre, unha delas ao inicio do curso escolar e outra ao seu remate, e en sesión extraordinaria cando o considere oportuno o/a presidente/a ou sexa solicitado pola terceira parte dos seus membros.3. As convocatorias do Pleno terán que realizarse cunha antelación mínima de 5 días hábiles, e acompañaranse da orde do día. As convocatorias faranse por vía telemática. Coa convocatoria darase acceso á documentación correspondente aos asuntos incluídos na orde do día.4. As sesións do Pleno do Consello Escolar Municipal terán lugar en primeira convocatoria sempre que concorra a maioría absoluta dos seus membros e en segunda convocatoria, media hora despois, sempre que asista o/a presidente/a, o/a secretario/a e un terzo dos vogais.5. O Consello Escolar Municipal, dado o seu carácter participativo, potenciará o diálogo e o debate necesarios para unha toma de decisións consensuada. No caso de desacordo, as propostas adoptaranse por maioría simple. No caso de empate, decidirá o voto de calidade do/a presidente/a. Aqueles/as que se abstivesen ou votasen en contra poderán formular votos particulares e estes incorporaranse ao acordo plenario, se así o solicitan. Ao Pleno do Consello Escolar Municipal correspóndelle: a) Debater e aprobar os informes e ditames referidos no artigo 2 deste regulamento. b) Elixir ao/á secretario/a e aos membros da Comisión permanente. c) Propoñer e aprobar a creación de comisións de traballo, así como a súa duración e composición. d) Aprobar a memoria anual de actividades do consello. e) Aprobar o informe anual sobre a situación do ensino non universitario no municipio. f) Elixir as/os membros do Consello Escolar Municipal que o representen noutros organismos. g) Aprobar, a proposta da Comisión permanente, o programa de actuacións para cada curso escolar.1. A Comisión permanente está integrada pola Presidencia, a Secretaría, 1 representante do profesorado, 1 representante dos pais/nais e 1 representante do alumnado.2. A Comisión permanente estará presidida pola Presidencia do Consello.3. A Secretaría da Comisión permanente será exercida pola Secretaría do Consello Escolar Municipal.4. A Comisión permanente reunirase en sesión ordinaria polo menos dúas veces ao ano e sempre con carácter previo ás reunións do Pleno do Consello. Tamén poderá reunirse en sesión extraordinaria sempre que a Presidencia o considere necesario ou o solicite un terzo dos seus compoñentes.5. As sesións da Comisión Permanente terán lugar en primeira convocatoria sempre que concorra a maioría absoluta dos seus membros e, en segunda convocatoria, media hora despois, sempre que asista o/a presidente/a, o/a secretario/a e un terzo dos vogais.6. A Comisión permanente, dado o seu carácter participativo, potenciará o diálogo e o debate necesarios para unha toma de decisións consensuada. No caso de desacordo, as propostas adoptaranse por maioría simple. No caso de empate, decidirá o voto de calidade do/a presidente/a. Aqueles/as se abstivesen ou votasen en contra poderán formular votos particulares por escrito, votos que se reflectirán, se así o solicitan, na acta da sesión. Á Comisión permanente correspóndelle: - Planificar o calendario de reunións do Pleno do consello e preparar a orde do día. - Preparar os asuntos para ser debatidos polo Pleno do consello. - Tomar as decisións no período comprendido entre as reunións do consello en temas que non esixan a celebración dunha sesión extraordinaria deste. - Propoñer ao Pleno do consello a creación de comisións de traballo. - As funcións que o Pleno do Consello lle delegue. Para tratar asuntos concretos, o Pleno do Consello Escolar Municipal poderá acordar a constitución de comisións de traballo, especificando no acordo de creación as súas funcións, composición e duración previsible. Disposición derrogatoria única. Queda derrogado o Regulamento do Consello Escolar Municipal aprobado o 3 de xuño de 2004. Disposición final. O presente Regulamento entrará en vigor tras a súa completa publicación no Boletín Oficial da Provincia da Coruña e unha vez transcorrido o prazo ao que se refire o artigo 70.2 en relación co artigo 65.2 da Lei 7/1985, de 2 de abril, reguladora das bases de réxime local. Ames, 2 de xuño de 2016 O alcalde José M. Miñones Conde